Sklep Sveta

z dne 19. februarja 2004

o sklenitvi Protokola o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja v imenu Evropske skupnosti

(2004/259/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 175(1) v povezavi s prvim stavkom prvega pododstavka člena 300(2) ter prvim pododstavkom člena 300(3) Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

po posvetovanju z Odborom regij,

ob upoštevanju naslednjega:

(1) V skladu s členom 174 Pogodbe je spodbujanje ukrepov na mednarodni ravni za reševanje regionalnih ali svetovnih okoljskih problemov eden od ciljev okoljske politike Evropske skupnosti.

(2) Skupnost je 24. junija 1998 v Aarhusu podpisala Protokol o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja (v nadaljnjem besedilu "Protokol").

(3) Cilj Protokola je nadzor, zmanjševanje ali odpravljanje izpustov, emisij in izgub obstojnih organskih onesnaževal, ki imajo večji škodljiv vpliv na zdravje ljudi ali okolje, kar je posledica njihovega čezmejnega prenosa po zraku na velike razdalje.

(4) V Protokolu je načeloma določena odprava ali zmanjševanje proizvajanja in uporabe trinajstih snovi, ki se štejejo kot obstojna organska onesnaževala. Poleg tega morajo pogodbenice sprejeti uspešne ukrepe za zmanjševanje ali stabilizacijo skupnih letnih emisij določenih snovi.

(5) Protokol je na voljo za ratifikacijo, sprejetje, odobritev ali pristop državam in regionalnim organizacijam za gospodarsko povezovanje, ki so pogodbenice konvencije.

(6) Ker večina določb Protokola zadeva varstvo okolja in zdravstveno varstvo ljudi, je kot pravno podlago primerno izbrati člen 175(1) v povezavi s členom 300.

(7) Protokol prispeva k uresničevanju ciljev okoljske politike Skupnosti. Zato je primerno, da Skupnost čimprej odobri ta protokol.

(8) Skupnost je že sprejela predpise v zvezi z zadevami, ki jih ureja Protokol, vključno z direktivama Sveta 79/117/EGS z dne 21. decembra 1978 o prepovedi prometa in uporabe fitofarmacevtskih sredstev, ki vsebujejo nekatere aktivne snovi [3], in 96/59/ES z dne 16. septembra 1996 o odstranjevanju polikloriranih bifenilov in polikloriranih terfenilov (PCB/PCT) [4].

SKLENIL:

Člen 1

Protokol o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja je s tem odobren v imenu Skupnosti.

Besedilo Protokola je priloženo k temu sklepu.

Člen 2

Predsednik Sveta se s tem pooblasti za imenovanje osebe ali oseb, ki bo(do) imela(-e) pooblastila, da listino o odobritvi v imenu Skupnosti deponira(jo) pri Generalnemu sekretarju Združenih narodov v skladu s členom 16 Protokola.

V Bruslju, 19. februarja 2004

Za Svet

Predsednik

M. McDowell

[1] Mnenje, podano 20. novembra 2003 (še ni objavljeno v Uradnem listu).

[2] Mnenje, podano 29. oktobra 2003 (še ni objavljeno v Uradnem listu).

[3] UL L 33, 8.2.1979, str. 36. Direktiva, kakor je bila nazadnje spremenjena z Uredbo (ES) št. 807/2003 (UL L 122, 16.5.2003, str. 36).

[4] UL L 243, 24.9.1996, str. 31.

--------------------------------------------------